*****

ΚΑΝΟΝΙΣΜΟΣ (ΕΟΚ) αριθ. 338/86 ΤΟΥ ΣΥΜΒΟΥΛΙΟΥ

της 14ης Φεβρουαρίου 1986

για την επιβολή οριστικού δασμού αντιντάμπινγκ στις εισαγωγές αλυσίδων σε κυλίνδρους για ποδήλατα καταγωγής Λαϊκής Δημοκρατίας της Κίνας και για την οριστική είσπραξη του προσωρινού δασμού αντιντάμπινγκ που έχει επιβληθεί στις εισαγωγές αυτές

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 12,

την πρόταση που υπέβαλε η Επιτροπή μετά από διαβουλεύσεις στα πλαίσια της Συμβουλευτικής Επιτροπής, όπως προβλέπεται από τον προαναφερόμενο κανονισμό,

Εκτιμώντας ότι:

Α. Προσωρινά μέτρα

(1) Η Επιτροπή, με τον κανονισμό (ΕΟΚ) αριθ. 2317/85 (2), επέβαλε προσωρινό δασμό αντιντάμπινγκ στις εισαγωγές αλυσίδων σε κυλίνδρους για ποδήλατα καταγωγής Σοβιετικής Ένωσης και Λαϊκής Δημοκρατίας της Κίνας.

Β. Συνέχεια της διαδικασίας

(2) Μετά την επιβολή του προσωρινού δασμού αντιντάμπινγκ, ένας κινέζος εξαγωγέας που αντιπροσωπεύει σημαντικό μέρος των εν λόγω συναλλαγών ζήτησε την παράταση της περιόδου ισχύος του προσωρινού δασμού αντιντάμπινγκ για περαιτέρω περίοδο δύο μηνών, και η παράταση αυτή χορηγήθηκε με τον κανονισμό (ΕΟΚ) αριθ. 3521/85 του Συμβουλίου (3).

Γ. Ντάμπινγκ

(3) Δεν υποβλήθηκε κανένα νέο αποδεικτικό στοιχείο από τους κινέζους εξαγωγείς μετά την επιβολή του προσωρινού δασμού. Συνεπώς, τα συμπεράσματα ως προς το ντάμπινγκ από την Λαϊκή Δημοκρατία της Κίνας που εκτίθενται στον κανονισμό (ΕΟΚ) αριθ. 2317/85 επιβεβαιώνονται.

Δ. Ζημία

(4) Δεδομένου ότι δεν παρελήφθη κανένα νέο αποδεικτικό στοιχείο όσον αφορά τη ζημία που προκλήθηκε στην κοινοτική βιομηχανία και επειδή ιδίως δεν υποβλήθηκε κανένα αποδεικτικό στοιχείο σχετικά με το ότι τα προϊόντα που εισάγονται από άλλες χώρες μη μέλη πωλήθηκαν σε χαμηλότερες τιμές από ό,τι τα προϊόντα που εισάγονται από τη Λαϊκή Δημοκρατία της Κίνας ή το ότι απετέλεσαν αντικείμενο ντάμπινγκ, πρέπει να επιβεβαιωθούν τα συμπεράσματα σχετικά με τη ζημία του κανονισμού (ΕΟΚ) αριθ. 2317/85.

Ε. Συμφέρον της Κοινότητας

(5) Οι καταναλωτές της Κοινότητας δεν υπέβαλαν νέα αποδεικτικά στοιχεία μετά την παράταση του προσωρινού δασμού αντιντάμπινγκ. Επομένως, τα συμπεράσματα σχετικά με το κοινοτικό συμφέρον, όπως παρουσιάζονται στον κανονισμό (ΕΟΚ) αριθ. 2317/85, παραμένουν αμετάβλητα.

ΣΤ. Ανάληψη υποχρεώσεων

(6) Οι ενδιαφερόμενοι κινέζοι εξαγωγείς πληροφορήθηκαν ότι έχουν επιβεβαιωθεί τα κύρια συμπεράσματα της έρευνας. Ένας από τους εξαγωγείς πρότεινε εν συνεχεία ανάληψη υποχρεώσεων που η Επιτροπή θεώρησε ότι μπορεί να εξαλείψει τη ζημία και η οποία, ως εκ τούτου, έγινε αποδεκτή.

Ζ. Οριστικός δασμός

(7) Με βάση τα ανωτέρω συμπεράσματα, το ποσό του οριστικού δασμού αντιντάμπινγκ για τις εξαγωγές που δεν καλύπτονται από την προαναφερόμενη ανάληψη υποχρεώσεων πρέπει, κατ' αρχήν, να είναι ίσο με το ποσό του προσωρινού δασμού αντιντάμπινγκ. Ωστόσο, επειδή η έρευνα σχετικά με τον σοβιετικό εξαγωγέα και με έναν από κινέζους εξαγωγείς κατέληξαν σε ανάληψη υποχρεώσεων για τις τιμές, και για να εξασφαλισθεί ίση μεταχείριση στις εισαγωγές που πραγματοποιούνται με διαφορετικές τιμές, θεωρείται σκόπιμο να επιβληθεί στο προϊόν καταγωγής Λαϊκής Δημοκρατίας της Κίνας μεταβλητός δασμός αντιντάμπινγκ, με βάση μια ελάχιστη τιμή και με το ίδιο αποτέλεσμα που έχει ο δασμός κατ' αξία που επιβλήθηκε προσωρινά. Για να εξαλειφθεί· η ζημία, πρέπει το ποσό του δασμού να αντιστοιχεί στο ποσό κατά το οποίο η τιμή «ελεύθερο στα σύνορα της Κοινότητας», πριν από την επιβολή του δασμού, είναι μικρότερη από 0,56 ECU ανά μέτρο.

Η. Είσπραξη του προσωρινού δασμού

(8) Τα ποσά που έχουν καταβληθεί ως εγγύηση συνεπεία της επιβολής προσωρινού δασμού αντιντάμπινγκ στις εισαγωγές αλυσίδων σε κυλίνδρους για ποδήλατα, καταγωγής Λαϊκής Δημοκρατίας της Κίνας, πρέπει να εισπραχθούν οριστικά εξ ολοκλήρου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές αλυσίδων σε κυλίνδρους 1 / 2 x 1 / 8 για ποδήλατα, που υπάγονται στην κλάση ex 73.29 του κοινού δασμολογίου (που αντιστοιχεί στον κώδικα NIMEXE ex 73.29-11), καταγωγής Λαϊκής Δημοκρατίας της Κίνας.

2. Ο δασμός δεν εφαρμόζεται για τις αλυσίδες σε κυλίνδρους 1 / 2 x 1 / 8 για ποδήλατα που εξάγονται στην Κοινότητα από την China National Light Industrial Products Import and Export Corporation, Beijing.

3. Το ποσό του δασμού είναι ίσο με το ποσό κατά το οποίο η καθαρή τιμή «ελεύθερο στα σύνορα της Κοινότητας» ανά μέτρο, πριν από την επιβολή του δασμού, είναι μικρότερη από 0,56 ECU.

Η τιμή «ελεύθερο στα σύνορα της Κοινότητας» είναι καθαρή τιμή αν οι όροι πληρωμής καθορίζουν ότι η πληρωμή πρέπει να γίνει εντός 30 ημερών από την ημερομηνία παράδοσης· αυξάνεται ή μειώνεται κατά 1 % για κάθε μήνα μείωσης ή αύξησης της περιόδου αυτής.

4. Εφαρμόζονται οι διατάξεις που ισχύουν για τους δασμούς.

Άρθρο 2

Τα ποσά που έχουν καταβληθεί ως εγγύηση συνεπεία της επιβολής προσωρινού δασμού αντιντάμπινγκ σύμφωνα με τον κανονισμό (ΕΟΚ) αριθ. 2317/85 επί των εισαγωγών αλυσίδων σε κυλίνδρους για ποδήλατα, καταγωγής Λαϊκής Δημοκρατίας της Κίνας, εισπράττονται οριστικά.

Άρθρο 3

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Φεβρουαρίου 1986.

Για το Συμβούλιο

Ο Πρόεδρος

H. van den BROEK

(1) ΕΕ αριθ. L 201 της 30. 7. 1984, σ. 1.

(2) ΕΕ αριθ. L 217 της 14. 8. 1985, σ. 7.

(3) ΕΕ αριθ. L 335 της 13. 12. 1985, σ. 61.